|  |
| --- |
| **Hansa-Brandenburg W.12** |
|  |
|  |
|  |
| Tipas | Hidroplanas naikintuvas |
| Gamintojas | Hansa und Brandenburgische Flugzeug-Werke GmbH |
| Kūrėjas | Ernst Heinkel |
| Pirmas skrydis | 1917 m. sausio mėn. |
| Pagrindiniai naudotojai |  Vokietijos Imperijos karinis jūrų laivynas   Nyderlandų karinio jūrų laivyno aviacija   Švedijos karinės oro pajėgos |
| Pagaminta vnt. | 181 |
| Variantai | Hansa-Brandenburg W.12  Hansa-Brandenburg W.27  Hansa-Brandenburg W.32  Van Berkel W-A |

**Hansa-Brandenburg W.12** – 1917 m. pradžioje Brandenburgo prie Havelio mieste įsikūrusios Vokietijos imperijos įmonės „Hansa und Brandenburgische Flugzeugwerke" sukurtas dvivietis mišrios konstrukcijos (medinis korpusas, drobe aptraukti sparnai ir vertikalus stabilizatorius, fanera dengtas fiuzeliažas) biplanas hidroplanas naikintuvas, naudotas ir kaip žvalgybinis lėktuvas.

Konstrukcija ir gamyba
----------------------

1916 m. rugsėjį Hansa-Brandenburg gavo Vokietijos karinio jūrų laivyno užsakymą sukurti naują jūrinį naikintuvą. Spalio 15 ir lapkričio 22 dienomis laivynas pateikė užsakymus pagaminti po tris prototipus. 

Orlaivio prototipą per 8 savaites sukūrė Hansa-Brandenburg vyriausias konstruktorius Ernstas Heinkelis. W.12 buvo ankstesnio Ernsto Heinkelio sukurto modelio KDW modernizacija, kuriame buvo įrengta galinė šaulio / stebėtojo kabina. Išskirtinė lėktuvo savybė buvo "apverstas" vertikalus stabilizatorius, taip šauliui užtikrinant tuščią apšaudymo lauką. W.12 buvo pirmasis sinchronizuotu piloto kulkosvaidžiu ginkluotas Vokietijos hidroplanas.

Hansa-Brandenburg W.12 modifikacija - Hansa-Brandenburg W.32
Baigus pirmojo prototipo gamybą šalia gamyklos buvęs ežeras jau buvo užšalęs, todėl 1917 m. sausį prototipas su karinio jūrų laivyno suteiktu numeriu 1014 buvo geležinkeliu nugabentas į hidroplanų eksperimentinę bazę Varnemiundėje. Čia įvyko bandymo ir priėmimo skrydžiai, kuriuos W.12 išlaikė 1917 m. vasario 23 d. Kariškiai įvertino gerus vertikalaus greičio parametrus bei ginkluotę, kuri leido efektyviai kovoti su priešo jūrų naikintuvais. Jau sausio 5 d. dar nebaigus prototipo bandymų, karinis jūrų laivynas užsakė dar 10 W.12.

2,75 m. skersmens Hansa-Brandenburg W.12 propelerį gamino dr. Rathjen įmonė. 

Nuo 1917 m. pradžios iki 1918 m. kovo mėn. buvo pagamintos trys W-12 serijos, iš viso - 49 orlaiviai. Jie išsiskyrė suapvalintais sparnų galais ir ilgesniu fiuzeliažu. Mašinose buvo montuojami 150 AG galios 6 cilindrų Benz Bz.III su priekiniu radiatoriumi. Visų serijų ginkluotė išliko nepakitusi. Vėlesnėse W-12 serijose buvo montuojami ir eksperimentiniai V formos 8 cilindrų „Benz" varikliai, kurių galia siekė 195 AG. Jų išskirtinis požymis buvo mažesnis atstumas tarp viršutinio sparno ir fiuzeliažo, taip pat apatinio sparno eleronai. Nuo 1918 metų vasario iki liepos buvo pagaminta papildoma trisdešimties lėktuvų partija, su Benz Bz-III varikliais ir sustiprinta ginkluote – dviem sinchronizuotais piloto kulkosvaidžiais. Po jų sekė dvi keturiasdešimties ir dvidešimties transporto priemonių serijos su Mercedes D.III varikliais ir vienu sinchronizuotu piloto kulkosvaidžiu. Iš viso buvo pagaminti 146 W-12 hidroplanai.

Eksploatacija
-------------

Nyderlandų KJP Van Berker W-A kyla nuo lėktuvnėšio "Java" denio
W.12 (karinio jūrų laivyno pavadinimas - **C3MG** ) buvo naudojami Vakarų fronte, ji buvo bazuojami karinio jūrų laivyno oro bazėse Ostendėje ir Zebriugėje. Lėktuvai dalyvavo karo veiksmuose, vienam jų priskiriamas britų dirižablio C.27 numušimas. Lėktuvas buvo plačiai naudojamas ir kaip žvalgybinis, juo vokiečių pilotai pasiekdavo Prancūzijos ir Didžiosios Britanijos pakrantes, koordinuodavo vokiečių povandeninių laivų veikimą prieš Antantės jūrinius konvojus. W.12 buvo vienu pirmųjų orlaivių, kuriame buvo montuojama radijo stotis.

Po karo W.12 naudojo Švedijos karinės oro pajėgos.

Vienas W.12 1918 m. balandžio mėn. avariniu būdu nusileido neutralioje Nyderlandų teritorijoje, kur jis buvo internuotas ir kur jį netrukus išbandė vietos karinės oro pajėgos. Po karo lėktuvą už 35 000 guldenų išpirko Nyderlandų vyriausybė, o 1919 m. ji įsigijo lėktuvo statybos licenciją. Roterdame įsikūrusi Van Berkel įmonė pagal ją pagamino 35 vnt. šių orlaivių, gavusių olandišką indeksą **W-A.** Šį orlaivį Nyderlandų karinio jūrų laivyno aviacija naudojo iki 1933 m.

Replika
-------

Van Berkel W-A
Van Berkel W-A kopiją sukūrė Nyderlandų orlganizacija "*Neptune Association*". Informacijos paieška buvo pradėta 1993 m. baigta 1999 m. Atkūrimo darbai pradėti 2002 m. o baigtas modelis nuo 2017 m. eksponuojamas "Aviodrome" muziejuje Lelistado mieste, ekspozicijoje „1*00 years Marine Luchtvaartdienst*".

Variantai
---------

* **W.12**: Vokietijos kariniam jūrų laivynui sukurtas modelis. 146 vnt.
* **Van Berkel W-A**: Nyderlanduose gaminta licencinė W.12 versija, su Benz Bz.III varikliu. 35 vnt.

Operatoriai
-----------

* Vokietijos imperijos vėliava Vokietijos imperija
	+ Kaiserliche Marine
* Nyderlandų vėliava Nyderlandai
	+ Nyderlandų karinio jūrų laivyno aviacija

Techniniai duomenys (W.12)
--------------------------

 Hansa-Brandenburg W.12 oficialus *Baubeschreibung* brėžinys
* **Įgula:** 2
* **Sparnų mojis:** 9,6 m
* **Aukštis:** 3,3 m
* **Sparno plotas:** 36,2 m2
* **Tuščio svoris:** 997 kg
* **Kilimo svoris:** 1 454 kg
* **Variklis:** 1 × Mercedes D.III 6 cilindrų vienaeilis vidaus degimo variklis, 119 kW (162 AG) galios
* **Propeleris:** dvimentis medinis fiksuoto žingsnio propeleris

* **Maksimalus greitis:** 160 km/h (99 mylių per valandą, 86 mazgai) jūros lygyje
* **Skrydžio nuotolis:** 520 km (320 mylios, 280 jūrmylės)
* **Skrydio trukmė:** 3 val. 30 min.
* **Skrydžio lubos:** 5 000 m

* **Ginkluotė:**

* 1 arba 2 fiksuoti pro propelerio diską šaudantys 7,92 mm kalibro LMG 08 kulkosvaidžiai
* 1 × 7,92 mm kalibro Parabellum MG14 kulkosvaidis galinėje šaulio/žvalgo kabinoje

Bibliografija
-------------

* (DE) *Atlas deutscher und ausländischer Seeflugzeuge.* S. 148/149
* (NL) *Expositie 100 Jaar Marine Luchtvaartdienst Aviodrome geopend.* In: *aviodrome.nl.* Luchtvaart Museum Aviodrome, 5. Juli 2017
* (DE) Grosz, Peter M.: *Brandenburg W 12*, Windsock Datafile 61
* (CZ) Hornát, Jiří. Hansa-Brandenburg W-12. *Letectví a kosmonautika*. 1989, roč. LXV, čís. 12, s. 35. ISSN 0024-1156.
* (EN) Klaauw, Bart van der (March–April 1999). "Unexpected Windfalls: Accidentally or Deliberately, More than 100 Aircraft 'arrived' in Dutch Territory During the Great War". Air Enthusiast (80): 54–59. ISSN 0143-5450.
* (DE) Köhler, H. Dieter : *Die deutsche Luftfahrt Ernst Heinkel – Pionier der Schnellflugzeuge*, Bernard & Graefe Verlag, ISBN 3-7637-6116-0
* (RU) Околелов, Н. Чечин, А. Истребитель без ... киля, Моделист-Конструктор 2001-06.
* (EN) Owers, Colin A. Hansa-Brandenburg Aircraft of WWI. Vol.2 : Biplane Seaplanes
* (EN) *"Van Berkel joins Aviodrome collection.",* Key.Aero, 29. September 2017
* (RU) W.12, Airwar.ru

Išnašos
-------



1. 1 2 3  W.12, Airwar.ru
2. ↑  *Atlas deutscher und ausländischer Seeflugzeuge.* S. 148/149
3. ↑  *"Van Berkel joins Aviodrome collection.",* Key.Aero, 29. September 2017
4. ↑  *Expositie 100 Jaar Marine Luchtvaartdienst Aviodrome geopend.* In: *aviodrome.nl.* Luchtvaart Museum Aviodrome, 5. Juli 2017